PMIndiaData/PMIndiaSum huggingface dataset:
ରାଜ୍ୟସଭାର ନୂତନ ମନୋନୀତ ସଦସ୍ୟଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜ୍ୟସଭାକୁ ମନୋନିତ ହୋଇଥିବା ବିଭିନ୍ନ ବର୍ଗର ମାନ୍ୟଗଣ୍ୟ ବ୍ୟକ୍ତିଙ୍କୁ ଅଭିନନ୍ଦନ ଜଣାଇଛନ୍ତି । ଆଥଲେଟ୍ ପି.ଟି ଉଷା, ସଙ୍ଗୀତକାର ଇଲିୟାରାଜା, ମାନବପ୍ରେମୀ ତଥା ସାମାଜିକ କର୍ମୀ ଶ୍ରୀ ବୀରେନ୍ଦ୍ର ହେଗଡେ, ଚଳଚ୍ଚିତ୍ର ନିର୍ଦ୍ଦେଶକ ତଥା ଲେଖକ ଶ୍ରୀ ଭି ବିଜୟେନ୍ଦ୍ର ପ୍ରସାଦ ଗାରୁ ଆଦି ରାଜ୍ୟସଭା ପାଇଁ ମନୋନିତ ହୋଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଉଲ୍ଲେଖନୀୟ ପି ଟି ଉଷା ଜୀ ପ୍ରତ୍ୟେକ ଭାରତୀୟଙ୍କ ପାଇଁ ଏକ ପ୍ରେରଣା । କ୍ରୀଡ଼ାରେ ତାଙ୍କର ସଫଳତା ବହୁ ଜଣାଶୁଣା କିନ୍ତୁ ଗତ କିଛି ବର୍ଷ ମଧ୍ୟରେ ଆଗକୁ ବଢୁଥିବା ଆଥଲେଟ୍ ମାନଙ୍କୁ ମାର୍ଗଦର୍ଶନ କରିବା ତାଙ୍କର କାମ । ରାଜ୍ୟସଭା ପାଇଁ ମନୋନୀତ ହୋଇଥିବାରୁ ତାଙ୍କୁ ଅଭିନନ୍ଦନ ।” “ସଫଳ ସୃଜନଶୀଳ ପ୍ରତିଭା ଇଲିୟାରାଜା ଜୀ ସବୁ ପୀଢିର ଲୋକଙ୍କୁ ଆକର୍ଷିତ କରିପାରିଛନ୍ତି । ତାଙ୍କର ରଚନାଗୁଡିକ ଅନେକ ଭାବନାକୁ ସୁନ୍ଦର ଭାବରେ ପ୍ରତିଫଳିତ କରିଥାଏ । ସମସ୍ତଙ୍କ ପାଇଁ ପ୍ରେରଣାଦାୟକ ହେଉଛି ତାଙ୍କ ଜୀବନ ଯାତ୍ରା- ସେ ଏକ ସାଧାରଣ ପୃଷ୍ଠଭୂମିରୁ ଉଠିଥିଲେ ଏବଂ ବହୁତ କିଛି ହାସଲ କରିଥିଲେ । ଆନନ୍ଦର କଥା ଯେ ସେ ରାଜ୍ୟସଭାକୁ ମନୋନୀତ ହୋଇଛନ୍ତି ।” “ଉଲ୍ଲେଖନୀୟ ସମାଜ ସେବା କ୍ଷେତ୍ରରେ ଶ୍ରୀ ବୀରେନ୍ଦ୍ର ହେଗଡେ ଜୀ ଆଗରେ ଅଛନ୍ତି । ମୁଁ ଧର୍ମଶାଳା ମନ୍ଦିରରେ ପ୍ରାର୍ଥନା କରିବାର ସୁଯୋଗ ପାଇଛି ଏବଂ ସ୍ୱାସ୍ଥ୍ୟ, ଶିକ୍ଷା ଏବଂ ସଂସ୍କୃତି କ୍ଷେତ୍ରରେ ସେ କରୁଥିବା ମହତ କାର୍ଯ୍ୟର ସାକ୍ଷୀ ମଧ୍ୟ ରହିଛନ୍ତି । ସେ ନିଶ୍ଚିତ ଭାବରେ ସଂସଦୀୟ କାର୍ଯ୍ୟକୁ ସମୃଦ୍ଧ କରିବେ ।” “ଶ୍ରୀ ଭି ବିଜୟେନ୍ଦ୍ର ପ୍ରସାଦ ଗାରୁ ଦଶନ୍ଧି ଧରି ସୃଜନଶୀଳ ଜଗତ ସହ ଜଡିତ ରହିଛନ୍ତି । ତାଙ୍କର ରଚନା ଭାରତର ଗୌରମମୟ ସଂସ୍କୃତିକୁ ଦର୍ଶାଉଛି ଏବଂ ସର୍ବଭାରତୀୟ ସ୍ତରରେ ଏକ ପରିଚୟ ସୃଷ୍ଟି କରିଛି । ରାଜ୍ୟସଭାକୁ ମନୋନୀତ ହୋଇଥିବାରୁ ତାଙ୍କୁ ଅଭିନନ୍ଦନ ।”
ବିଦେଶୀ ପୁଞ୍ଜି ବିକାଶ ବୋର୍ଡର ଉଚ୍ଛେଦ ପାଇଁ କେନ୍ଦ୍ର କ୍ୟାବିନେଟର ନିଷ୍ପତ୍ତି

ବହୁ ବର୍ଷ ଧରି ଚାଲିଆସିଥିବା ବୈଦେଶିକ ପୁଞ୍ଜି ବିନିଯୋଗ ବିକାଶ ବୋର୍ଡ (ଏଫଆଇପିବି)କୁ ପର୍ଯ୍ୟାୟକ୍ରମେ ଉଚ୍ଛେଦ କରାଯିବ । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏହି ନିଷ୍ପତ୍ତି ନିଆଯାଇଛି । ଏଫଆଇପିବିର ଉଚ୍ଛେଦ ପରେ ସମ୍ପୃକ୍ତ ମନ୍ତ୍ରଣାଳୟ ଓ ବିଭାଗମାନେ ବୈଦେଶିକ ପୁଞ୍ଜି ବିନିଯୋଗ ସଂକ୍ରାନ୍ତ ପ୍ରସ୍ତାବ/ଆବେଦନମାନ ନିଜେ ପ୍ରୋସେସିଂ କରି ସରକାରୀ ମଞ୍ଜୁରି ପାଇଁ ପଠାଇବେ । ପ୍ରଚଳିତ ବୈଦେଶିକ ପୁଞ୍ଜି ବିନିଯୋଗ ନୀତି ଏବଂ ଫେମା ଆଇନ ମୁତାବକ ସମ୍ପୃକ୍ତ ମନ୍ତ୍ରଣାଳୟ ଓ ବିଭାଗମାନେ ବାଣିଜ୍ୟ ମନ୍ତ୍ରଣାଳୟ ଅଧିନସ୍ଥ ଶିଳ୍ପ ନୀତି ଓ ବିକାଶ ବିଭାଗ ସହିତ ପରାମର୍ଶ କରି ବିଭିନ୍ନ ପୁଞ୍ଜି ବିନିଯୋଗ ପ୍ରସ୍ତାବ ସଂକ୍ରାନ୍ତ ଦରଖାସ୍ତ ପ୍ରୋସେସିଂ କରିବେ । ଏଥିଲାଗି ବାଣିଜ୍ୟ ମନ୍ତ୍ରଣାଳୟ ପକ୍ଷରୁ ସାଧାରଣ କାର୍ଯ୍ୟବିଧି (ଏସଓପି) ଜାରି କରାଯିବ । ଏପ୍ରକାର ସରଳ ଓ ସୁବିଧା ଜନକ ବୈଦେଶିକ ପୁଞ୍ଜି ବିନିଯୋଗ ପ୍ରସ୍ତାବ ଆବେଦନ ବ୍ୟବସ୍ଥା ଭାରତ ପାଇଁ ବେଶ ଲାଭପ୍ରଦ ହେବ । ବିପୁଳ ପରିମାଣରେ ବୈଦେଶିକ ପୁଞ୍ଜି ଦେଶରେ ବିନିଯୋଗ ହୋଇପାରିବ । ପୂର୍ବରୁ କେନ୍ଦ୍ର କ୍ୟାବିନେଟ ଏଫଆଇପିବିର ସମ୍ପୂର୍ଣ୍ଣ ଉଚ୍ଛେଦ ପାଇଁ ନିଷ୍ପତ୍ତି ନେଇଥିଲେ ।
୨୪ ଏପ୍ରିଲ୍ ‘ମନ୍ କି ବାତ୍‌’ ଉପରେ ଆଧାରିତ ଦୁଇଟି କୁଇଜ୍ ରେ NaMo App ଜରିଆରେ ଭାଗ ନେବାକୁ ଅନୁରୋଧ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ NaMo App ରେ ୨୪ ଏପ୍ରିଲ ‘ମନ୍ କି ବାତ୍‌' କାର୍ଯ୍ୟକ୍ରମ ଉପରେ ଆଧାର କରି ଲୋକଙ୍କୁ ଦୁଇଟି କୁଇଜରେ ଭାଗ ନେବାକୁ ଅନୁରୋଧ କରିଛନ୍ତି । ଲୋକମାନେ କିଭଳି ଏଥିରେ ଅଂଶଗ୍ରହଣ କରିପାରିବେ ସେଥିପାଇଁ ଶ୍ରୀ ମୋଦୀ କୁଇଜ୍ ର ଲିଙ୍କ୍ ମଧ୍ୟ ସେୟାର କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; ଏଥର, NaMo Appରେ ଗତକାଲିର ମନ କି ବାତ୍‍ ଉପରେ ଆଧାର କରି ଗୋଟିଏ ନୁହେଁ ଦୁଇଟି କୁଇଜ୍ ଅଛି । ସେଥିମଧ୍ୟରୁ ଗୋଟିଏ ସମଗ୍ର କାର୍ଯ୍ୟକ୍ରମ ବିଷୟରେ ଏବଂ ଦ୍ୱିତୀୟଟି ଭାରତର ବିଭିନ୍ନ ସଂଗ୍ରହାଳୟ ଉପରେ ରହିଛି । ଉଭୟରେ ଅଂଶଗ୍ରହଣ କରନ୍ତୁ । narendramodi.in/museumquiz narendramodi.in/mkbquiz
ଏସୀୟ ପାରା ଗେମ୍ସ 2018 ପଦକ ବିଜେତାଙ୍କୁ ସମ୍ବର୍ଦ୍ଧିତ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଏସୀୟ ପାରା ଗେମ୍ସ 2018 ପଦକ ବିଜେତାଙ୍କୁ ସାକ୍ଷାତ କରି ସମ୍ବର୍ଦ୍ଧିତ କରିଛନ୍ତି । ଏହି ଅବସରରେ ପ୍ରଧାନମନ୍ତ୍ରୀ ଖୁସି ବ୍ୟକ୍ତ କରି କହିଛନ୍ତି ଯେ, ପଦକ ବିଜେତାଙ୍କ ସହ ସାକ୍ଷାତ ହୋଇଥିବାରୁ ସେ ଅତ୍ୟନ୍ତ ଆନନ୍ଦିତ । ପ୍ରଧାନମନ୍ତ୍ରୀ ସେମାନଙ୍କ କ୍ରୀଡ଼ା ପ୍ରଦର୍ଶନକୁ ପ୍ରଶଂସା କରିବା ସହିତ କରିଛନ୍ତି ଯେ, ଦୃଢ ଇଚ୍ଛାଶକ୍ତି ସେମାନଙ୍କ ସଫଳତାର ଚାବିକାଠି । ବିଶ୍ଵସ୍ତରରେ ଭାରତର ଚାବି ବୃଦ୍ଧିରେ ଅବଦାନ ଲାଗି ପ୍ରଧାନମନ୍ତ୍ରୀ ସେମାନଙ୍କ ସମ୍ମାନ ଜଣାଇଥିଲେ । ପଦକ ବିଜେତାଙ୍କ ପ୍ରଶିକ୍ଷକଙ୍କୁ ମଧ୍ୟ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ସେମାନଙ୍କ ଉତ୍ସାହ ଆଶାନୁରୂପ ଜାରି ରଖିବା ସହିତ ଆହୁରି ଅଧିକ ଶିଖରରେ ପହଞ୍ଚିବା ଲାଗି କ୍ରୀଡାବିତମାନଙ୍କୁ ପ୍ରଧାନମନ୍ତ୍ରୀ ନିବେଦନ କରିଥିଲେ ।
ସଂସଦର ଶୀତକାଳୀନ ଅଧିବେଶନ ଆରମ୍ଭ ପୂର୍ବରୁ  ଗଣମାଧ୍ୟମକୁ ପ୍ରଧାନମନ୍ତ୍ରୀଙ୍କ ବିବୃତି

ଶୁଭ ସକାଳ ବନ୍ଧୁଗଣ, ସାଧାରଣତଃ ଦିପାବଳୀ ସହିତ ଶୀତ ଋତୁ ଆରମ୍ଭ ହୋଇଯାଇଥାଏ । ମାତ୍ର ବୈଶ୍ୱ ତାପନ ଓ ଜଳବାୟୁ ପରିବର୍ତ୍ତନର ପ୍ରଭାବରେ ଏବେ ଥଣ୍ଡା ମଧ୍ୟ ଏତେ ମାତ୍ରାରେ ଅନୁଭବ ହେଉ ନାହିଁ । ମାତ୍ର ଆମର ଶୀତକାଳୀନ ଅଧିବେଶନ ଆରମ୍ଭ ହେଉଛି । ମୋର ବିଶ୍ୱାସ ଯେ 2017ରେ ଆରମ୍ଭ ହେଉଥିବା ଶୀତକାଳୀନ ଅଧିବେଶନ 2018 ପର୍ଯ୍ୟନ୍ତ ଚାଲିବ ଏବଂ ସରକାରଙ୍କ ଅନେକ ମହତ୍ତ୍ୱପୂର୍ଣ୍ଣ କାର୍ଯ୍ୟ ମଧ୍ୟ, ଯାହାକି ଦୂରଗାମୀ ପ୍ରଭାବ ସୃଷ୍ଟି କରିବାର ଅଛି ତାହା ସଦନକୁ ଆସିବ । ଭଲ ବିତର୍କ ହେଉ, ସକାରାତ୍ମକ ତର୍କ-ବିତର୍କ ହେଉ, ଅଭିନବ ବିଚାରଧାରା ସହିତ ଆଲୋଚନା ହେଉ, ଯାହାଫଳରେ କି ଦେଶ ହିତ ପାଇଁ ସଂସଦରେ ସମୟର ସଠିକ ଉପଯୋଗ ଅଧିକ ମାତ୍ରାରେ ସଫଳତାର ସହ କରାଯାଇ ପାରିବ । ଗତକାଲି ଆମର ସର୍ବଦଳୀୟ ବୈଠକ ବସିଥିଲା ଓ ଏଥିରେ ମଧ୍ୟ ସହମତି ପ୍ରକାଶ ପାଇଥିଲା ଯେ ଦେଶର ପ୍ରଗତି ପାଇଁ ଏହି ସଦନରେ ଶୀତ ଅଧିବେଶନର ଉପଯୋଗ ସକାରାତ୍ମକ ଭାବେ ହେଉ । ମୁଁ ମଧ୍ୟ ଆାଶା କରୁଛି ଯେ ସକାରାତ୍ମକ ଭାବେ ସଦନର ଅଧିବେଶନ ଚାଲିବ, ଦେଶ ଲାଭାନ୍ୱିତ ହେବ, ଗଣତନ୍ତ୍ର ମଜଭୁତ ହେବ, ସାମାନ୍ୟ ମଣିଷର ଆଶା, ଆକାଂକ୍ଷା ପୂରଣ କରିବା ନେଇ ଏକ ନୂତନ ବିଶ୍ୱାସ ସୃଷ୍ଟି ହେବ । ଅନେକ ଅନେକ ଧନ୍ୟବାଦ ।
ଭାରତର ପରବର୍ତ୍ତୀ ପ୍ରଧାନ ବିଚାରପତି ନିଯୁକ୍ତ ହେଲେ ଜଷ୍ଟିସ ରଞ୍ଜନ ଗୋଗୋଇ

ଜଷ୍ଟିସ ରଞ୍ଜନ ଗୋଗୋଇ ଭାରତର ପରବର୍ତ୍ତୀ ପ୍ରଧାନ ବିଚାରପତି ହେବେ । ରାଷ୍ଟ୍ରପତି ତାଙ୍କୁ ଏହି ନିଯୁକ୍ତି ପ୍ରଦାନ କରିଛନ୍ତି । ବର୍ତ୍ତମାନର ପ୍ରଧାନ ବିଚାରପତି ଜଷ୍ଟିସ ଦୀପକ ମିଶ୍ରଙ୍କ ଅବସର ଗ୍ରହଣ ପରେ ଆସନ୍ତା ଅକ୍ଟୋବର 3, 2018ରେ ଜଷ୍ଟିସ ଗୋଗୋଇ ନୂତନ କାର୍ଯ୍ୟଭାର ଗ୍ରହଣ କରିବେ । ନଭେମ୍ବର 18, 1954ରେ ଜନ୍ମଗ୍ରହଣ କରିଥିବା ଜଷ୍ଟିସ ଗୋଗୋଇ 1978ରେ ଓକିଲାତି ଆରମ୍ଭ କରିଥିଲେ । ସେ ଗୌହାଟୀ ଉଚ୍ଚ ନ୍ୟାୟାଳୟରେ ସାମ୍ବିଧାନିକ ଆଇନ, ଟିକସ ଓ କମ୍ପାନୀ ବ୍ୟାପାର ଉପରେ ଆଇନ ପେଶା ଆରମ୍ଭ କରିଥିଲେ । ପ୍ରଥମ କରି ଜଷ୍ଟିସ ଗୋଗୋଇ ଫେବୃୟାରୀ 28, 2001ରେ ଗୌହାଟୀ ଉଚ୍ଚ ନ୍ୟାୟାଳୟର ସ୍ଥାୟୀ ବିଚାରପତି ଭାବେ ନିଯୁକ୍ତି ପାଇଥିଲେ । ଏହାପରେ ସେ ସେପ୍ଟେମ୍ବର 9, 2010ରେ ପଞ୍ଜାବ ଓ ହରିୟାଣା ଉଚ୍ଚ ନ୍ୟାୟାଳୟକୁ ବଦଳି ହୋଇଥିଲେ । ଫେବୃୟାରୀ 12, 2011ରେ ପଞ୍ଜାବ ଓ ହରିୟାଣା ଉଚ୍ଚ ନ୍ୟାୟାଳୟର ମୁଖ୍ୟ ବିଚାରପତି ରୂପେ ନିଯୁକ୍ତି ପାଇ ପରବର୍ତ୍ତୀ ସମୟରେ ଜଷ୍ଟିସ ଗୋଗୋଇ ଏପ୍ରିଲ 23, 2012ରେ ସୁପ୍ରିମ କୋର୍ଟର ବିଚାରପତି ରୂପେ ଅବସ୍ଥାପିତ ହୋଇଥିଲେ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ନେପାଳର ପୂର୍ବ ପ୍ରଧାନମନ୍ତ୍ରୀ ଶ୍ରୀ ସେର ବାହାଦୂର ଦେଉବା

ନେପାଳର ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ସେର ବାହାଦୂର ଦେଉବା ଗତକାଲି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟି ଆଲୋଚନା କରିଛନ୍ତି । ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ କହିଥିଲେ ନେପାଳରେ ଭୂକମ୍ପ ପରବର୍ତ୍ତୀ ପୁନଃନିର୍ମାଣ ପ୍ରୟାସକୁ ପୁର୍ଣ୍ଣ ସମର୍ଥନ ଦେବାରେ ଭାରତ ଦୃଢ଼ ପ୍ରତିଶ୍ରୁତିବଦ୍ଧ । ନେପାଳରେ ଲାଗି ରହିଥିବା ସାମ୍ବିଧାନିକ ଜଟିଳତାର ଆପୋଷ ସମାଧାନ ଦିଗରେ ଫଳପ୍ରଦ ଅଗ୍ରଗତିକୁ ପ୍ରଧାନମନ୍ତ୍ରୀ ବେଶ ପ୍ରଶଂସା କରିଥିଲେ । ନେପାଳର ବିଭିନ୍ନ ଗୋଷ୍ଠୀ ଓ ସଂଗଠନ ମଧ୍ୟରେ ଆପୋଷ ମିଳାମିଶା ଓ ସହଯୋଗର ଭାବନା ନେଇ ଲାଗି ରହିଥିବା ସମସ୍ୟାଗୁଡିକର ଶୀଘ୍ର ସମାଧାନ ହୋଇଯିବ ବୋଲି ସେ ଦୃଢ଼ ଆଶାପୋଷଣ କରିଛନ୍ତି ।
ପ୍ରଧାନମନ୍ତ୍ରୀଙ୍କ ପଶ୍ଚିମବଙ୍ଗର ଜଳପାଇଗୁଡ଼ି ଗସ୍ତ;

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ପଶ୍ଚିମବଙ୍ଗର ଜଳପାଇଗୁଡି ଗସ୍ତ କରିଛନ୍ତି । ସେ ସେଠାରେ ଫଳକଟା-ସଲସଲାବାଡି (NH -31 D) ସେକ୍ସନର ଚାରି ଲେନ କାର୍ଯ୍ୟ ଲାଗି ଭିତ୍ତିପ୍ରସ୍ତର ସ୍ଥାପନ କରିଛନ୍ତି । ଏଥିସହିତ ଜଳପାଇଗୁଡିରେ କୋଲକାତା ହାଇକୋର୍ଟର ସର୍କିଟ ବେଞ୍ଚକୁ ଉଦ୍ଘାଟନ କରିଛନ୍ତି । 41.7 କିଲୋମିଟର ଲମ୍ବ ଫଳକଟା-ସଲସଲାବାଡି ସେକ୍ସନ ହେଉଛି ପୂର୍ବ-ପଶ୍ଚିମ କରିଡରର ଅଂଶବିଶେଷ ଯାହାକି ରାଷ୍ଟ୍ରୀୟ ରାଜମାର୍ଗ ବିକାଶ ପ୍ରକଳ୍ପ – ପର୍ଯ୍ୟାୟ 2 ଅନ୍ତର୍ଭୁକ୍ତ । ଉତ୍ତର-ପୂର୍ବାଞ୍ଚଳକୁ ସଂଯୋଗ ଲାଗି ଏହି ସେକ୍ସନ ଅତ୍ୟନ୍ତ ଗୁରୁତ୍ଵପୂର୍ଣ୍ଣ । ଡିଜାଇନ, ନିର୍ମାଣ, ବ୍ୟୟଭାର, ପରିଚାଳନା ଏବଂ ହସ୍ତାନ୍ତର ଢାଞ୍ଚା ଜରିଆରେ ନିର୍ମିତ ହେବାକୁଥିବା ଏହି ପ୍ରକଳ୍ପ ଅଢେଇ ବର୍ଷ ମଧ୍ୟରେ ସଂପୂର୍ଣ୍ଣ କରାଯିବ । ପ୍ରକଳ୍ପଟି ସଂପୂର୍ଣ୍ଣ ହେଲେ ସଲସଲାବାଡି ଏବଂ ଆଲିପୁରଦୁଆର ଠାରୁ ସିଲିଗୁଡିକୁ 50 କିଲୋମିଟର ସଡକ ଯାତ୍ରା ହାସ ପାଇବ । ପ୍ରଧାନମନ୍ତ୍ରୀଙ୍କ ଦ୍ଵାରା ଉଦ୍ଘାଟିତ କୋଲକାତା ହାଇକୋର୍ଟ ସର୍କିଟ ବେଞ୍ଚ ଦାର୍ଜିଲିଂ, କାଲିମପଙ୍ଗ, ଜଳପାଇଗୁଡି ଏବଂ କୋଚ ବେହାର ଅଞ୍ଚଳକୁ ନେଇ ଗଠିତ ଉତ୍ତର ବଙ୍ଗଳାର ଲୋକଙ୍କୁ ତ୍ଵରିତ ନ୍ୟାୟ ପ୍ରଦାନରେ ସହାୟକ ହେବ । ଏହି ଚାରୋଟି ଜିଲ୍ଲାର ଅଧିବାସୀମାନେ 600 କିଲୋମିଟର ଦୂର କଲିକତାକୁ ଯାତ୍ରା କରିବା ପରିବର୍ତ୍ତେ 100 କିଲୋମିଟର କମ ଦୂରତାରେ ଥିବା ସର୍କିଟ ବେଞ୍ଚକୁ ଯାଇପାରିବେ ।
ତାମିଲନାଡୁର ଚେଙ୍ଗଲପାଟ୍ଟୁରେ ଏକ ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିଙ୍କ ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତାମିଲନାଡୁର ଚେଙ୍ଗଲପାଟ୍ଟୁ ଜିଲ୍ଲାରେ ଦୁର୍ଘଟଣା ଯୋଗୁଁ ପ୍ରାଣ ହରାଇଥିବା ଲୋକଙ୍କ ପାଇଁ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ କାର୍ଯ୍ୟାଳୟ ଟୁଇଟ୍‍ କରିଛି; “ଚେଙ୍ଗଲପାଟୁରେ ଏକ ଦୁର୍ଘଟଣାରେ ଜୀବନ ହାନି ଘଟିବାରେ ଦୁଃଖିତ । ମୋର ଚିନ୍ତାଧାରା ସେହିମାନଙ୍କ ସହିତ ଅଛି ଯେଉଁମାନେ ନିଜ ପ୍ରିୟଜନଙ୍କୁ ହରାଇଛନ୍ତି । ଆହତମାନେ ଶୀଘ୍ର ସୁସ୍ଥ ହୁଅନ୍ତୁ: ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ।”
ଜିଓସିଂକ୍ରୋନସ ଉପଗ୍ରହ ଉତକ୍ଷେପଣ ଯାନ ମାର୍କ-3 ପର୍ଯ୍ୟାୟ କାର୍ଯ୍ୟକ୍ରମକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଜିଓସିଂକ୍ରୋନସ ଉପଗ୍ରହ ଉତକ୍ଷେପଣ ଯାନ ମାର୍କ-3 (ଜିଏସଏଲଭି ଏମକେ-3) ପର୍ଯ୍ୟାୟ କାର୍ଯ୍ୟକ୍ରମ (ପର୍ଯ୍ୟାୟ-1)ଲାଗି ଆର୍ଥିକ ସହାୟତାକୁ ମଞ୍ଜୁରି ଦେଇଛନ୍ତି । ଏଥିରେ 10ଟି ଜିଏସଲଭି (ଏମକେ-3) ଉଡ଼ାଣ ସାମିଲ ରହିଛି ଏବଂ ଯାହାର ଆନୁମାନିକ ବ୍ୟୟ 4338.20 କୋଟି ଟଙ୍କା ଅଟେ । ଏହି 4338.20 କୋଟି ଟଙ୍କାରେ 10ଟି ଜିଏସଏଲଭି ଏମକେ-3 ଯାନ, ଆବଶ୍ୟକ ସୁବିଧା ବୃଦ୍ଧି, କାର୍ଯ୍ୟକ୍ରମ ପରିଚାଳନା ଏବଂ ଉତକ୍ଷେପଣ ଅଭିଯାନ ବ୍ୟୟ ମଧ୍ୟ ସାମିଲ ରହିଛି । ଜିଏସଏଲଭି ଏମକେ-3 ନିରନ୍ତରତା କାର୍ଯ୍ୟକ୍ରମ ପର୍ଯ୍ୟାୟ 1 ପରିଚାଳନା ଉଡ଼ାଣର ପ୍ରଥମ ପର୍ଯ୍ୟାୟ ଅଟେ ଯାହା ଦେଶର ଉପଗ୍ରହ ସଂଚାର ପ୍ରଯୁକ୍ତି ଆବଶ୍ୟକତାକୁ ପୂରଣ କରିବା ନିମନ୍ତେ 4 ଟନ ବର୍ଗର ସଂଚାର ଉପଗ୍ରହ ଉତକ୍ଷେପଣ କରିବାରେ ସହାୟତା ପ୍ରଦାନ କରିବ । ଜିଏସଲଭି ଏମକେ-3ର ପରିଚାଳନା ଦ୍ୱାରା 4 ଟନ ବର୍ଗର ସଂଚାର ଉପଗ୍ରହଗୁଡ଼ିକୁ ଉତକ୍ଷେପଣ କରିବାରେ ସମର୍ଥ ହେବା କାରଣରୁ ଦେଶ ଆତ୍ମନିର୍ଭରଶୀଳ ହୋଇପାରିବ । ଯାହାଦ୍ୱାରା ଆମ ଦେଶର ମହାକାଶ ମୌଳିକ ଭିତ୍ତିଭୂମିକୁ ବଜାୟ ରଖିବା ଏବଂ ସୁଦୃଢ କରିବାରେ ଏବଂ ବିଦେଶୀ ଉତକ୍ଷେପଣ ଉପରେ ନିର୍ଭରଶୀଳତା ହ୍ରାସ କରିବାରେ ସହାୟତା ମିଳିପାରିବ । ଜିଏସଏଲଭି ଏମକେ-3 ପର୍ଯ୍ୟାୟ-1 କାର୍ଯ୍ୟକ୍ରମ ଅନ୍ତର୍ଗତ ଗ୍ରାମୀଣ ବ୍ରଡବେଣ୍ଡ ସଂଯୋଗୀକରଣ ଲାଗି ଉଚ୍ଚ ପ୍ରବାହ ଉପଗ୍ରହର ଜାତୀୟ ଚାହିଦାକୁ ପୂରଣ କରିବା, ଡିଟିଏଚ, ଭିସାଟ ଏବଂ ଟେଲିଭିଜନ ପ୍ରସାରଣକାରୀଙ୍କ ଲାଗି ଟ୍ରାନ୍ସପଣ୍ଡର ଉପଲବ୍ଧତାକୁ ବଢ଼ାଇବା ଏବଂ ଜାରି ରଖିବା ନିମନ୍ତେ ସଂଚାର ଉପଗ୍ରହର ଉତକ୍ଷେପଣ ଆବଶ୍ୟକତାକୁ ପୂରଣ କରିବ । ଜିଏସଏଲଭି ଏମକେ-3 ପର୍ଯ୍ୟାୟ-1 କାର୍ଯ୍ୟକ୍ରମ ଜିଏସଏଲଭି ଏମକେ-3 ଉତକ୍ଷେପଣ ବାହନର ପରିଚାଳନା ଉଡ଼ାଣର ପ୍ରଥମ ପର୍ଯ୍ୟାୟ ହେବ ଏବଂ ଏହାର ଅନୁମୋଦନ ଦ୍ୱାରା 2019-2024 ଅବଧି କାଳରେ ଉପଗ୍ରହର ଉତକ୍ଷେପଣକୁ ସମ୍ପୂର୍ଣ୍ଣ କରିବାରେ ସହାୟତା ମିଳିପାରିବ ।
ମୁଁ ଭାଗ୍ୟବାନ ଯେ ଡକ୍ଟର କଲାମଙ୍କ ସହ ବର୍ଷ ବର୍ଷ ଧରି ଘନିଷ୍ଠ ଭାବରେ ଆଲୋଚନା କରିଛି : ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଡକ୍ଟର ଏପିଜେ ଅବଦୁଲ କଲାମଙ୍କ ଜନ୍ମ ବାର୍ଷିକୀ ଅବସରରେ ତାଙ୍କ ସହ ବିତାଇଥିବା କିଛି ମୁହୂର୍ତ୍ତକୁ ସେୟାର କରିଛନ୍ତି । ମୋଦୀ ଷ୍ଟୋରୀ ଦ୍ୱାରା ଏକ ଟୁଇଟ୍ ହୋଇଥିଲା ଯେଉଁଥିରେ ଡକ୍ଟର କଲାମଙ୍କ ନାତି ନରେନ୍ଦ୍ର ମୋଦୀଙ୍କ ସହ ଡକ୍ଟର କଲାମଙ୍କ ସ୍ନେହପୂର୍ଣ୍ଣ ବନ୍ଧନ ଏବଂ ତାଙ୍କ ଉତ୍ତରାଧିକାରୀଙ୍କୁ ସମ୍ମାନ ଦେବା ପାଇଁ ପ୍ରଧାନମନ୍ତ୍ରୀଙ୍କ ଉଦ୍ୟମ ବିଷୟରେ ସେୟାର କରିଥିଲେ ତାହାର ଉତ୍ତରରେ ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି: “ମୁଁ ସୌଭାଗ୍ୟବଶତଃ ଡକ୍ଟର କଲାମଙ୍କ ସହ ବର୍ଷ ବର୍ଷ ଧରି ଘନିଷ୍ଠ ଭାବେ ଆଲୋଚନା କରିଛି । ଭାରତର ପ୍ରଗତି ପ୍ରତି ତାଙ୍କର ପ୍ରତିଭା, ନମ୍ରତା ଏବଂ ଉତ୍ସାହକୁ ମୁଁ ନିକଟରୁ ଦେଖିଛି ।”
ସେବି ଓ କୁଏତର ପୁଞ୍ଜି ବଜାର ପ୍ରାଧିକରଣ ମଧ୍ୟରେ ବୁଝାମଣାକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଭାରତୀୟ ସିକ୍ୟୁରିଟି ଓ ଏକ୍ସଚେଞ୍ଜ ବୋର୍ଡ(ସେବି) ଓ କୁଏତର କ୍ୟାପିଟାଲ ମାର୍କେଟ ପ୍ରାଧିକରଣ(ସିଏମ୍ଏ) ମଧ୍ୟରେ ପାରସ୍ପରିକ ସହଯୋଗ ଓ ଜ୍ଞାନକୌଶଳ ସହାୟତା ସମ୍ବନ୍ଧିତ ବୁଝାମଣା ପତ୍ର(ଏମ୍ଓୟୁ)ରେ ସ୍ୱାକ୍ଷରକୁ ମଞ୍ଜୁରି ପ୍ରଦାନ କରିଛନ୍ତି । ଏହି ଏମ୍ଓୟୁ ଦ୍ୱାରା ଦୁଇ ପ୍ରାଧିକରଣ ମଧ୍ୟରେ ଆର୍ଥିକ ସମ୍ବନ୍ଧୀୟ ବିକାଶ ଓ ସହଯୋଗର ବୃଦ୍ଧିର ସମ୍ଭାବନା ରହିଛି । ଉଭୟ ରାଷ୍ଟ୍ରରେ ସିକ୍ୟୁରିଟି ବଜାରର ପ୍ରଭାବୀ ଢଙ୍ଗରେ ବିକାଶ ପାଇଁ ପରିବେଶ ପ୍ରସ୍ତୁତ କରିବା ଏହାର ଲକ୍ଷ୍ୟ । ଏଥିରେ ଦୁଇ ଦେଶ ମଧ୍ୟରେ ସୂଚନା ଆଦାନପ୍ରଦାନର ବ୍ୟବସ୍ଥାକୁ ସୁଦୃଢ଼ କରିବା ଦିଗରେ ମଧ୍ୟ ସହାୟତା ମିଳିବ । ଏଥିରେ ସେବି ଓ ସିଏମ୍ଏର ବିଦେଶରେ ପାରସ୍ପରିକ ସହଯୋଗ ଓ ପ୍ରାଧିକରଣ ଗତିବିଧି ମଧ୍ୟ ସୁଦୃଢ଼ ହେବାର ସମ୍ଭାବନା ରହିଛି ।
ଭଦୋଦରାରେ ଉନ୍ନୟନ କାର୍ଯ୍ୟସମୂହର ଶୁଭାରମ୍ଭ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଗୁଜରାଟର ଭଦୋଦରାଠାରେ ଏକ ସାଧାରଣ ସଭାରେ ଭଦୋଦରା ସିଟି କମାଣ୍ଡ କଣ୍ଟ୍ରୋଲ କେନ୍ଦ୍ର; ୱାଘୋଦିୟା ଆଂଚଳିକ ଜଳଯୋଗାଣ ଯୋଜନା ଏବଂ ବ୍ୟାଙ୍କ ଅଫ୍ ବରୋଦାର ନବନିର୍ମିତ ମୁଖ୍ୟ କାର୍ଯ୍ୟାଳୟକୁ ଉଦ୍ଘାଟନ କରିଛନ୍ତି । ଏଠାରେ ପ୍ରଧାନମନ୍ତ୍ରୀ ଆବାସ ଯୋଜନା (ଉଭୟ ଗ୍ରାମାଂଚଳ ଏବଂ ସହରାଂଚଳ)ର ହିତାଧିକାରୀମାନଙ୍କୁ ପ୍ରଧାନମନ୍ତ୍ରୀ ଘର ଚାବି ହସ୍ତାନ୍ତର କରିଥିଲେ । ସେ ବିଭିନ୍ନ ଭିତ୍ତିଭୂମି ଏବଂ ଉନ୍ନୟନ ମୂଳକ ପ୍ରକଳ୍ପର ଶିଳାନ୍ୟାସ କରିଥିଲେ । ଏଥିମଧ୍ୟରେ ରହିଛି ସମନ୍ୱିତ ପରିବହନ କେନ୍ଦ୍ର, ଆଂଚଳିକ ଜଳଯୋଗାଣ ଯୋଜନା, ଗୃହ ନିର୍ମାଣ ପ୍ରକଳ୍ପ ଏବଂ ଏକ ଫ୍ଲାଏଓଭର । ସେ ମଧ୍ୟ ଭଦୋଦରାଠାରେ ମୁନ୍ଦ୍ରା-ଦିଲ୍ଲୀ ପେଟ୍ରୋଲିୟମ ଉତ୍ପାଦ ପାଇପଲାଇନ କ୍ଷମତା ସମ୍ପ୍ରସାରଣ ପ୍ରକଳ୍ପ ଏବଂ ହିନ୍ଦୁସ୍ତାନ ପେଟ୍ରୋଲିୟମ ନିଗମର ଏକ ପରିବେଶଧର୍ମୀ ମାର୍କେଟିଂ ଟର୍ମିନାଲ ପ୍ରକଳ୍ପର ଶିଳାନ୍ୟାସ କରିଥିଲେ । ସେଠାରେ ସମବେତ ଜନତାଙ୍କୁ ସମ୍ବୋଧନ କରି ପ୍ରଧାନମନ୍ତ୍ରୀ କହିଥିଲେ ଯେ ଭଦୋଦରାରେ ଯେଉଁ ସ୍ତରର ଉନ୍ନୟନମୂଳକ କାର୍ଯ୍ୟର ଶୁଭାରମ୍ଭ କରାଯାଇଛି ତାହା ଅଭୂତପୂର୍ବ । ପ୍ରଧାନମନ୍ତ୍ରୀ କହିଥିଲେ ଯେ ସରକାର ସ୍ପଷ୍ଟ ଭାବେ ବିକାଶକୁ ପ୍ରାଥମିକତା ଦେଉଛନ୍ତି ଏବଂ ସମ୍ବଳର ଉପଯୋଗ ଜନସାଧାରଣଙ୍କ କଲ୍ୟାଣ ନିମନ୍ତେ କରାଯାଉଛି । ପ୍ରଧାନମନ୍ତ୍ରୀ କହିଥିଲେ ଯେ ଛୋଟ ଥିବା ବେଳେ ସେ ଘୋଘାରୁ ଦହେଜ ମଧ୍ୟରେ ନୌଯାତ୍ରା ବିଷୟରେ ଶୁଣି ଆସୁଥିଲେ । ସେ କହିଥିଲେ ଯେ ସରକାର ସାମଗ୍ରୀକ ବିକାଶ ପ୍ରତି ଗୁରୁତ୍ୱ ଦେଉଛନ୍ତି ଏବଂ ନୌପରିବହନ ସେବା ଆଜି କାର୍ଯ୍ୟକାରୀ ହୋଇଛି । ପ୍ରଧାନମନ୍ତ୍ରୀ କହିଥିଲେ ଯେ ପୂର୍ବବର୍ଷ ଭଳି ଏଥର ମଧ୍ୟ ଅକ୍ଟୋବର 31 ତାରିଖ, ସର୍ଦ୍ଦାର ପଟେଲଙ୍କ ଜୟନ୍ତୀରେ “ଏକତା ଦୌଡ” (Run For Unity) ନାମକ ଗଣଦୌଡ଼ ଆୟୋଜନ କରାଯିବ । ଉତ୍ସାହର ସହ ଏଥିରେ ଭାଗ ନେବା ପାଇଁ ସେ ଜନସାଧାରଣଙ୍କୁ ଆହ୍ୱାନ କରିଥିଲେ ।
କ୍ରିଷ୍ଣା ନଦୀ ଡଙ୍ଗାବୁଡି ଘଟଣାରେ ଜୀବନ ହାନି ଯୋଗୁଁ ପ୍ରଧାନମନ୍ତ୍ରୀଙ୍କ ଶୋକ

କ୍ରିଷ୍ଣା ନଦୀରେ ଡଙ୍ଗାବୁଡି ଘଟଣାରେ ମୃତ ବ୍ୟକ୍ତିମାନଙ୍କ ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକପ୍ରକାଶ କରିଛନ୍ତି । “କ୍ରିଷ୍ଣା ନଦୀରେ ଡଙ୍ଗା ବୁଡି ଘଟଣା ଅତ୍ୟନ୍ତ ଦୁଃଖଦାୟକ । ଏହି ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିମାନଙ୍କ ପରିବାରବର୍ଗଙ୍କୁ ମୁଁ ସମବେଦନା ଜଣାଉଛି । ଆନ୍ଧ୍ର ପ୍ରଦେଶ ସରକାର ଏବଂ ଏନଡିଆରଏଫ ମୁଖ୍ୟାଳୟ ପକ୍ଷରୁ ଉଦ୍ଧାର କାର୍ଯ୍ୟ ଚାଲୁରଖାଯାଇଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀ କାଠମାଣ୍ଡୁରେ ଉଦଘାଟନ କଲେ ପଶୁପତିନାଥ ଧର୍ମଶାଳା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି କାଠମାଣ୍ଡୁଠାରେ ନେପାଳର ପ୍ରଧାନମନ୍ତ୍ରୀ ଶ୍ରୀ କେପି ଶର୍ମା ଓଲିଙ୍କ ସହିତ ମିଳିତ ଭାବେ ପଶୁପତିନାଥ ଧର୍ମଶାଳା ଉଦଘାଟନ କରିଛନ୍ତି । ଏହି ଅବସରରେ ନିଜର ବକ୍ତବ୍ୟ ରଖି ପ୍ରଧାନମନ୍ତ୍ରୀ କହିଥିଲେ ଯେ ସେ ଯେତେଥର ଏଠାକୁ ଆସିଛନ୍ତି କାଠମାଣ୍ଡୁ ଜନସାଧାରଣଙ୍କର ପ୍ରେମ ଓ ସ୍ନେହ ଅନୁଭବ କରିଛନ୍ତି । ସେ କହିଲେ ଯେ ଏପରି ନିବିଡତାର ଭାବ ଭାରତ ପାଇଁ ନେପାଳରେ ଦେଖାଯାଇଥାଏ । ପୂର୍ବରୁ ସେ ତାଙ୍କର ପଶୁପତିନାଥ ତଥା ନେପାଳର ଅନ୍ୟାନ୍ୟ ମନ୍ଦିର ଗସ୍ତ ସମ୍ବନ୍ଧରେ ସ୍ମରଣ କରିଥିଲେ । ସେ କହିଥିଲେ ଯେ ଭାରତ ଓ ନେପାଳ ମଧ୍ୟରେ ଥିବା ଆଧ୍ୟାତ୍ମିକ ସମ୍ପର୍କ ଉଭୟ ସମୟର ଅମାପ ଦୂରତାକୁ ଅତିକ୍ରମ କରିଆସିଛି । ଏହି ପ୍ରସଙ୍ଗରେ ସେ ପୁନଶ୍ଚ ପ୍ରକାଶ କରିଥିଲେ ଯେ ଏହି ଧର୍ମଶାଳାକୁ ଉଦଘାଟନ କରି ସେ ଆନନ୍ଦିତ ଅନୁଭବ କରୁଛନ୍ତି । ପ୍ରଧାନମନ୍ତ୍ରୀ କହିଲେ ଯେ ପଶୁପତିନାଥ, ମୁକ୍ତିନାଥ ଏବଂ ଜାନକୀଧାମର ମନ୍ଦିରଗୁଡ଼ିକ ନେପାଳର ବିବିଧତା ମଧ୍ୟରେ ଏକତାକୁ ଦର୍ଶାଇଥା’ନ୍ତି ଏବଂ ଭାରତ ସହିତ ଏହାର ସମ୍ପର୍କକୁ ଆହୁରି ଦୃଢ଼ୀଭୂତ କରିଥାଏ । ସେ ହିନ୍ଦୁ ଧର୍ମ ତଥା ବୌଦ୍ଧ ଧର୍ମର ସମୃଦ୍ଧ ପରମ୍ପରା ସମ୍ବନ୍ଧରେ ପ୍ରକାଶ କରିଥିଲେ, ଯାହାକି କାଠମାଣ୍ଡୁ ସହରରେ ପ୍ରତିଧ୍ୱନିତ ହୋଇଥାଏ । ସେ ମଧ୍ୟ ପ୍ରକାଶ କରିଥିଲେ ଯେ ଭାରତ ଓ ନେପାଳ ମଧ୍ୟରେ ବୌଦ୍ଧ ଧର୍ମ କିପରି ଭାବେ ଏକ ଗୁରୁତ୍ୱପୂର୍ଣ୍ଣ ସମ୍ପର୍କର ସେତୁ । ସେ କହିଲେ ଯେ ଉଭୟ ଦେଶ ସେମାନଙ୍କର ଗୌରବମୟ ଐତିହ୍ୟକୁ ନେଇ ଗର୍ବିତ । ପ୍ରଧାନମନ୍ତ୍ରୀ ବିକାଶର ଆବଶ୍ୟକତା ବିଶେଷ କରି ସମାଜର ଦୁର୍ବଳ ଏବଂ ଅବହେଳିତ ବର୍ଗର ଜନସାଧାରଣଙ୍କ ବିକାଶର ଆବଶ୍ୟକତା ଉପରେ ଗୁରୁତ୍ୱ ପ୍ରଦାନ କରିଥିଲେ । ସେ କହିଲେ ଯେ ଭାରତ ଅର୍ଥନୈତିକ ପ୍ରଗତି କ୍ଷେତ୍ରରେ ନୂତନ ଉଚ୍ଚତାକୁ ଆରୋହଣ କରୁଛି ଏବଂ “ସବକା ସାଥ, ସବକା ବିକାଶ”ର ଅନ୍ତର୍ଦୃଷ୍ଟି ମଧ୍ୟ ନେପାଳର ଜନସାଧାରଣଙ୍କୁ ଅନ୍ତର୍ଭୁକ୍ତ କରୁଛି । ସେ କହିଲେ ଯେ ନେପାଳରେ ରାଜନୈତିକ ସ୍ଥିରତାକୁ ନେଇ ଭାରତ ଆନନ୍ଦିତ । ସେ କହିଲେ ଯେ ନେପାଳକୁ ସବୁବେଳେ ଭାରତଠାରୁ ସଦିଚ୍ଛା ଓ ସହଯୋଗ ମିଳିବ ।
ଭଗବାନ ବିଶ୍ୱକର୍ମା ଜୟନ୍ତୀ ଅବସରରେ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ଭଗବାନ ବିଶ୍ୱକର୍ମା ଜୟନ୍ତୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶବାସୀଙ୍କୁ ଶୁଭେଚ୍ଛା ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ଭଗବାନ ବିଶ୍ୱକର୍ମା ଜୟନ୍ତୀର ପବିତ୍ର ଅବସରରେ ଆପଣମାନଙ୍କୁ ହାର୍ଦ୍ଦିକ ଶୁଭେଚ୍ଛା । ଦେଶବାସୀଙ୍କ ଉପରେ ଦେବଶିଳ୍ପୀଙ୍କ କୃପା ସବୁବେଳେ ଥାଉ ଓ ଆମ ଦେଶ ନିତିଦିନ ପ୍ରଗତି ଏବଂ ସମୃଦ୍ଧିର ନୂଆ ଶିଖର ସ୍ପର୍ଶ କରୁଥାଉ । https://t.co/fq5KnPeKdV”
ଶ୍ରୀ ଏସ୍ ସେଲଭାଗଣବଥି ରାଜ୍ୟସଭାକୁ ର୍ନିବାଚିତ ହୋଇଥିବାରୁ ପ୍ରଧାନମନ୍ତ୍ରୀ ଖୁସି ବ୍ୟକ୍ତ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପୁଡୁଚେରୀରୁ ରାଜ୍ୟସଭାକୁ ର୍ନିବାଚିତ ହୋଇଥିବାରୁ ଶ୍ରୀ ଏସ୍ ସେଲଭାଗଣବଥିଙ୍କ ପାଇଁ ଖୁସି ବ୍ୟକ୍ତ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ପ୍ରତ୍ୟେକ ବିଜେପି କାର୍ଯ୍ୟକର୍ତ୍ତାଙ୍କ ପାଇଁ ଏହା ଅତ୍ୟନ୍ତ ଗର୍ବର ବିଷୟ ଯେ ଆମ ଦଳ ଶ୍ରୀ ଏସ୍‍ ସେଲଭାଗଣବଥି ଜୀଙ୍କୁ ପୁଡୁଚେରୀରୁ ପ୍ରଥମ ରାଜ୍ୟସଭା ସଦସ୍ୟ ଭାବେ ପାଇଛି । ପୁଡୁଚେରୀର ଲୋକମାନେ ଆମ ପ୍ରତି ଯେଉଁ ବିଶ୍ୱାସ ଦେଖାଇଛନ୍ତି ସେଥିପାଇଁ ଆମେ କୃତଜ୍ଞ । ପୁଡୁଚେରୀର ବିକାଶ ପାଇଁ ଆମେ କାମ ଜାରି ରଖିବୁ ।”
ଉତ୍ତରାଖଣ୍ଡରେ ହେଲିକପ୍ଟର ଦୁର୍ଘଟଣା ଯୋଗୁଁ ପ୍ରାଣ ହରାଇଥିବା ଲୋକଙ୍କ ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତରାଖଣ୍ଡରେ ହେଲିକପ୍ଟର ଦୁର୍ଘଟଣାଗ୍ରସ୍ତରେ ପ୍ରାଣ ହରାଇଥିବା ବ୍ୟକ୍ତିଙ୍କ ପାଇଁ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ କାର୍ଯ୍ୟାଳୟ ଟୁଇଟ୍‍ କରିଛି; “ଉତ୍ତରାଖଣ୍ଡରେ ହେଲିକପ୍ଟର ଦୁର୍ଘଟଣା ପାଇଁ ଦୁଃଖିତ । ଏହି ଦୁଃଖଦ ସମୟରେ ମୋର ଚିନ୍ତାଧାରା ଶୋକସନ୍ତପ୍ତ ପରିବାର ସହିତ ଅଛି: ପ୍ରଧାନମନ୍ତ୍ରୀ ନରେନଦ୍ର ମୋଦୀ ।”
ଯୁକ୍ତ ରାଷ୍ଟ୍ର ଆମେରିକା ର ରାଷ୍ଟ୍ରପତିଙ୍କ ସହିତ ଦ୍ବିପାକ୍ଷୀୟ ବୈଠକରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦ୍ବାରା ଉଦ୍‌ଘାଟନୀ ଭାଷଣ

ଶ୍ରୀଯୁକ୍ତ ପ୍ରେସିଡେଣ୍ଟ, ଆପଣଙ୍କ ସହିତ ସାକ୍ଷାତ କରି ସବୁବେଳେ ବହୁତ ଖୁସି ଲାଗିଥାଏ। ଆଜି ଆମେ ଆଉ ଏକ ସକାରାତ୍ମକ ଏବଂ ଉପଯୋଗୀ କ୍ବାଡ ସମିଟ୍‌ ରେ ମଧ୍ୟ ମିଶି କରି ଭାଗ ନେଲୁ। ଭାରତ ଏବଂ ଆମେରିକାର ଷ୍ଟ୍ରାଟେଜିକ୍ ପାର୍ଟନରସିପ୍ ବାସ୍ତବରେ ଏକ ପାର୍ଟନରସିପ୍ ଅଫ୍ ଟ୍ରଷ୍ଟ ଅଟେ। ଆମର ମୂଲ୍ୟବୋଧ ଓ ସୁରକ୍ଷା ସହିତ ଅନେକ କ୍ଷେତ୍ରରେ ଆମର ସ୍ବାର୍ଥ ଏହି ଟ୍ରଷ୍ଟର ବଣ୍ଡକୁ ମଜବୁତ୍ କରିଛି। ଆମର ପିପୁଲ୍ ଟୁ ପିପୁଲ୍ ରିଲେସନ ଏବଂ ଘନିଷ୍ଠ ଆର୍ଥିକ ସମ୍ପର୍କ ମଧ୍ୟ ଆମର ପାର୍ଟନରସିପକୁ ସ୍ବତନ୍ତ୍ର କରିଥାଏ। ଆମ ମଧ୍ୟରେ ଟ୍ରେଡ୍ ନିବେଶରେ ମଧ୍ୟ ନିରନ୍ତର ସଂପ୍ରସାରଣ ହେଉଛି, ଯଦି ବା ଏହା ଆମର କ୍ଷମତା ଠାରୁ ଏବେ ବହୁତ କମ୍ ରହିଛି। ମୋର ବିଶ୍ବାସ ଅଛି ଯେ ଆମ ମଧ୍ୟରେ ଭାରତ-ୟୁଏସଏ ଇନଭେଷ୍ଟମେଣ୍ଟ ଇନ୍‌ସେନଟିଭ୍ ଏଗ୍ରିମେଣ୍ଟ ଦ୍ବାରା ନିବେଶ ଦିଗରେ କଂକ୍ରିଟ ପ୍ରଗତି ଦେଖିବାକୁ ମିଳିପାରିବ। ଆମେ ଟେକ୍‌ନୋଲୋଜି କ୍ଷେତ୍ରରେ ନିଜର ଦ୍ବିପାକ୍ଷୀୟ ସହଯୋଗ ବୃଦ୍ଧି କରୁଛୁ ଏବଂ ବିଶ୍ବ ସମସ୍ୟା ଉପରେ ମଧ୍ୟ ପାରସ୍ପରିକ ସମ୍ପର୍କକୁ ସୁଦୃଢ଼ କରୁଛୁ। ଆମେ ଉଭୟ ଦେଶ ଇଣ୍ଡୋ-ପାସିଫିକ୍ କ୍ଷେତ୍ର ବିଷୟରେ ମଧ୍ୟ ସମାନ ଦୃଷ୍ଟିକୋଣ ରଖୁଛୁ ଏବଂ କେବଳ ଦ୍ବିପାକ୍ଷୀୟ ସ୍ତରରେ ନୁହେଁ ବରଂ ଏକ ମନ ଥିବା ଦେଶ ସହିତ ନିଜର ମୂଲ୍ୟବୋଧ ଓ ସ୍ବାର୍ଥକୁ ସୁରକ୍ଷିତ ରଖିବା ପାଇଁ କାମ କରୁଛୁ। କ୍ବାଡ୍ ଓ ଗତ କାଲି ଘୋଷିତ ଆଇପିଇଏଫ୍ ଏହାର ସକ୍ରିୟ ଉଦାହରଣ ଅଟେ। ଆଜି ଆମର ଆଲୋଚନା ଦ୍ବାରା ଏହି ପଜିଟିଭ୍ ମୋମେଣ୍ଟମ୍ ଆହୁରି ଅଧିକ ତ୍ବରାନ୍ବିତ ହେବ। ମୋର ବିଶ୍ବାସ ରହିଛି ଯେ ଭାରତ ଏବଂ ଆମେରିକାର ମିତ୍ରତା, ବିଶ୍ବ ଶାନ୍ତି ଏବଂ ସ୍ଥିରତା ପ୍ଲାନେଟର ସ୍ଥାୟୀତ୍ବ ପାଇଁ ଏବଂ ମାନବଜାତିର କଲ୍ୟାଣ ପାଇଁ ଏକ ଶକ୍ତି ଭାବରେ କାର୍ଯ୍ୟ କରିବ।
ରାଣୀ ଲକ୍ଷ୍ମୀବାଇଙ୍କ ଜୟନ୍ତୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ରାଣୀ ଲକ୍ଷ୍ମୀବାଇଙ୍କୁ ତାଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ରାଣୀ ଲକ୍ଷ୍ମୀବାଇ ସବୁ ଭାରତୀୟଙ୍କ ପାଇଁ ପ୍ରେରଣାର ଉତ୍ସ ହୋଇ ରହିଆସିଛନ୍ତି । ବିପତ୍ତି ସମୟରେ ତାଙ୍କର ଦୃଢ଼ତା ଏବଂ ଔପନିବେଶିକବାଦ ବିରୋଧରେ ତାଙ୍କ ନିରନ୍ତର ସଂଗ୍ରାମ କେବେହେଲେ ବିସ୍ମରଣ ହେବ ନାହିଁ । ତାଙ୍କପରି ମହାନ ବ୍ୟକ୍ତିମାନଙ୍କ ପାଇଁ ଭାରତ ସ୍ୱାଧୀନ ହୋଇଥିଲା । ଜୟନ୍ତୀ ଅବସରରେ ମୁଁ ଏହି ମହାନ ଆତ୍ମାଙ୍କୁ ସ୍ମରଣ କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଗୁଜରାଟର ଅହମ୍ମଦାବାଦ ଏସଜିଭିପି ଗୁରୁକୂଳରେ ଭାବବନ୍ଧନ ପର୍ବ ଅବସରରେ ପ୍ରଧାନମନ୍ତ୍ରୀଙ୍କ ବାର୍ତ୍ତା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଜରାଟର ଅହମ୍ମଦାବାଦସ୍ଥିତ ଏସଜିଭିପି ଗୁରୁକୁକଳଠାରେ ଭାବବନ୍ଦନ ପର୍ବ ଅବସରରେ ନିଜ ବକ୍ତବ୍ୟ ପ୍ରଦାନ କରିଛନ୍ତି । ପୂଜ୍ୟ ଶାସ୍ତ୍ରୀଜୀ ମହାରାଜଙ୍କ ଆତ୍ମଜୀବନୀ ‘ଶ୍ରୀ ଧର୍ମଜୀବନ ଗାଥା’ ଉନ୍ମୋଚନ ଅବସରରେ ଏହି ଉତ୍ସବ ଆୟୋଜିତ ହୋଇଥିଲା । ଏହି ଅବସରରେ ନିଜର ବକ୍ତବ୍ୟ ପ୍ରଦାନ କରି ପ୍ରଧାନମନ୍ତ୍ରୀ କହିଥିଲେ ଯେ ମହାନ ବ୍ୟକ୍ତି ବିଶେଷଙ୍କ କାର୍ଯ୍ୟ ଓ କାହାଣୀ ଅନେକ ସମୟରେ ଲିଖିତ ଆକାରରେ ଲିପିବଦ୍ଧ ନହୋଇ କେବଳ ସ୍ମୃତି ଓ ଲୋକକଥା ମାଧ୍ୟମରେ ରହିଯାଏ । ପୂଜ୍ୟ ଶାସ୍ତ୍ରୀଜୀ ମହାରାଜଙ୍କ ଆତ୍ମ୍‌ଜୀବନୀ ଏକ ନିଃସ୍ୱାର୍ଥପର ବ୍ୟକ୍ତିତ୍ୱର କାହାଣୀ ଯାହା ସମାଜସେବା ଓ ଜ୍ଞାନ ଅନ୍ୱେଷଣ ନିମନ୍ତେ ଉଦ୍ଦିଷ୍ଟ ଥିବା କଥା କହିଥାଏ । ପୂଜ୍ୟ ଶାସ୍ତ୍ରୀଜୀ ମହାରାଜଙ୍କ ସର୍ବଜନ ହିତାୟ ନୀତି ବାକ୍ୟରେ ସବ୍‌କା ସାଥ୍‌, ସବ୍‌କା ବିକାଶ, ସବ୍‌କା ବିଶ୍ୱାସ ଓ ସବକା ପ୍ରୟାସ ଦୂରଦୃଷ୍ଟି ନିହିତ ଓ ଏହା ସର୍ବଜନ ହିତାୟ ଓ ସର୍ବଜନ ସୁଖାୟ ଦର୍ଶନ ଉପରେ ଆଧାରିତ ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ କହିଥିଲେ ପ୍ରାଚୀନ ଭାରତର ଗୁରୁକୂଳ ପରମ୍ପରା ସର୍ବଜନ ହିତାୟର ଏକ ଦୃଷ୍ଟାନ୍ତ, କାରଣ ବିଭିନ୍ନ ଶ୍ରେଣୀରୁ ଆସିଥିବା ପିଲାମାନେ ଏକାଠି ଶିକ୍ଷାଲାଭ କରୁଥିଲେ । ଏହି ପରମ୍ପରା ମହାନ୍ ଅତୀତ ଓ ଗୌରବମୟ ଭବିଷ୍ୟତକୁ ସଂଯୋଗ କରୁଥିଲା । ଏହି ପରମ୍ପରା ଦେଶର ସାଧାରଣ ଜନତାଙ୍କୁ ଧାର୍ମିକ, ସାଂସ୍କୃତିକ ଓ ସାମାଜିକ ଉତ୍ସାହ ପ୍ରଦାନ କରୁଥିଲା । ଶାସ୍ତ୍ରୀଜୀ ସମଗ୍ର ବିଶ୍ୱରେ ତାଙ୍କର ଗୁରୁକୂଳ ମାଧ୍ୟମରେ ଅନେକଙ୍କ ଜୀବନରେ ଉନ୍ନତି ଘଟାଇଛନ୍ତି । “ତାଙ୍କ ଜୀବନ କେବଳ ଶିକ୍ଷାଦାନ ଓ ଶୃଙ୍ଖଳା ମଧ୍ୟରେ ସୀମିତ ନ ଥିଲା । ବରଂ ଏକ ନିରବଚ୍ଛିନ୍ନ ଶୃଙ୍ଖଳା ଓ ତପସ୍ୟା ଥିଲା ଓ ସେ ଆମ ସମସ୍ତଙ୍କୁ କର୍ତ୍ତବ୍ୟ ପଥରେ ପଥ ପ୍ରଦର୍ଶନ କରୁଥିଲେ ବୋଲି ପ୍ରଧାନମନ୍ତ୍ରୀ କହିଥିଲେ । ଏସଜିଭିପି ଗୁରୁକଳ ସହ ନିଜର ସମ୍ପୃକ୍ତି ଅବତାରଣା କରି ପ୍ରଧାନମନ୍ତ୍ରୀ ଏହି ମହାନ୍ ଅନୁଷ୍ଠାନରେ ପ୍ରାଚୀନ ଜ୍ଞାନ ମଧ୍ୟରେ କିପରି ଆଧୁନିକତାର ଛାପ ରହିଛି ତାହାର ବର୍ଣ୍ଣନା କରିଥିଲେ । ଶାସ୍ତ୍ରୀଜୀ ସମୟର ଆବଶ୍ୟକତା ଅନୁସାରେ ଶୀଥିଳତା ପରିହାର କରି ପ୍ରାଚୀନ ଗୁଣବତାକୁ ଗ୍ରହଣ କରିବା ଉପରେ ଗୁରୁତ୍ୱଆରୋପ କରୁଥିଲେ ବୋଲି ସେ କହିଥିଲେ । ସାଧୁସନ୍ଥ ଓ ଭକ୍ତି ଆନ୍ଦୋଳନ ସ୍ୱାଧୀନତା ଆନ୍ଦୋଳନର ମୂଳଦୂଆ ସ୍ଥାପନ କରିବାରେ ଏକ ଗୁରୁତ୍ୱପୂର୍ଣ୍ଣ ଭୂମିକା ଗ୍ରହଣ କରିଥିବା ପ୍ରଧାନମନ୍ତ୍ରୀ କହିଥିଲେ । ସ୍ୱାଧୀନତାର ଅମୃତ ମହୋତ୍ସବ ଓ ଅମୃତ କାଳ ପାଇଁ ଗୁରୁକୂଳ ଆଗେଇ ଆସି ସେମାନଙ୍କ ଅବଦାନ ଦେଇପାରିବେ ବୋଲି ସେ କହିଥିଲେ । ବୈଶ୍ୱିକ ମହାମାରୀ ଓ ୟୁକ୍ରେନ ଭଳି ଜଟିଳ ପରିସ୍ଥିତି ଦୃଷ୍ଟିରୁ ପ୍ରଧାନମନ୍ତ୍ରୀ ଆତ୍ମନିର୍ଭର ଭାରତ ଉପରେ ଜୋର ଦେଇଥିଲେ । ସେ ଗୁରୁକୂଳ ପରିବାରକୁ ଭୋକାଲ ଫର ଲୋକାଲ ହେବାକୁ ନିବେଦନ କରିଥିଲେ । ସେ ଦୈନନ୍ଦିନ ବ୍ୟବହାର୍ଯ୍ୟ ବସ୍ତୁର ଏକ ତାଲିକା ତିଆରି କରି ଆମଦାନୀ ହୋଇ ଆସୁଥିବା ବସ୍ତୁ କେତେ ଅଛି ତା’ର କଳନା କରିବାକୁ ପରାମର୍ଶ ଦେଇଥିଲେ । ଭାରତବାସୀଙ୍କ ପରିଶ୍ରମରେ ତିଆରି ସାମଗ୍ରୀକୁ ସବୁବେଳେ ପ୍ରାଧାନ୍ୟ ଦେବାକୁ ସେ କହିଥିଲେ । ତାହାଛଡା ଗୁରୁକୂଳ ପରିବାର ସ୍ୱଚ୍ଛ ଭାରତ ଅଭିଯାନ ଓ ଏକକ ବ୍ୟବହାରକ୍ଷମ ପ୍ଲାଷ୍ଟିକ ବର୍ଜନ ଉପରେ କାର୍ଯ୍ୟ କରିପାରିବେ ବୋଲି କହିଥିଲେ । ପରିମଳ ସୁଧାର ପାଇଁ ଏକତା ପ୍ରତିମୂର୍ତ୍ତି ଓ ଅନ୍ୟାନ୍ୟ ସ୍ଥାନୀୟ ପ୍ରତିମୂର୍ତ୍ତି ପରିଦର୍ଶନ କରିବାକୁ କହିଥିଲେ । ଧରିତ୍ରୀମାତାକୁ ରାସାୟନିକ ଓ ଅନ୍ୟାନ୍ୟ ବିଲୟରୁ ରକ୍ଷା କରିବା ପାଇଁ ସେ ପ୍ରାକୃତିକ ଚାଷ ଆପଣାଇବାକୁ ପରାମର୍ଶ ଦେଇଥିଲେ । ଏ ଦିଗରେ ଗୁରୁକୂଳ ପ୍ରମୁଖ ଭୂମିକା ଗ୍ରହଣ କରିପାରିବ ବୋଲି ସେ କହିଥିଲେ । ପୂଜ୍ୟ ଶାସ୍ତ୍ରୀଜୀ ମହାରାଜଙ୍କ ବାଣୀରେ ଉଦ୍‌ବୃଦ୍ଧ ହୋଇ ଗୁରୁକୂଳ ପରିବାର ସ୍ୱାଧୀନତାର ଅମୃତ ମହୋତ୍ସବ ପାଳନ କରିବାକୁ ସେ ଅନୁରୋଧ କରିଥିଲେ ।
ନଦୀବନ୍ଧ ସୁରକ୍ଷା ବିଲ୍, 2018 ସଂସଦରେ ଉପସ୍ଥାପନ କରିବା ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ନଦୀବନ୍ଧ ସୁରକ୍ଷା ବିଲ୍ 2018କୁ ସଂସଦରେ ଉପସ୍ଥାପନ କରିବା ପ୍ରସ୍ତାବକୁ ମଞ୍ଜୁର କରିଛନ୍ତି । ଲାଭ : ଏହି ବିଲ୍ ରାଜ୍ୟ ଏବଂ କେନ୍ଦ୍ର ଶାସିତ ପ୍ରଦେଶକୁ ଏକକ ନଦୀବନ୍ଧ ସୁରକ୍ଷା ପଦ୍ଧତି ଆପଣାଇବାରେ ସହାୟକ ହେବ, ଯାହାଦ୍ୱାରା ନଦୀବନ୍ଧ ସୁରକ୍ଷା ସୁନିଶ୍ଚିତ ହୋଇପାରିବ ଏବଂ ଏହି ନଦୀବନ୍ଧରୁ ହେଉଥିବା ଲାଭ ସୁରକ୍ଷିତ ରହିପାରିବ । ଏହାଦ୍ୱାରା ମାନବ ଜୀବନ, ପଶୁଧନ ଏବଂ ସମ୍ପତ୍ତିର ସୁରକ୍ଷାରେ ସହାୟତା ମିଳିବ । ଅଗ୍ରଣୀ ଭାରତୀୟ ବିଶେଷଜ୍ଞ ଏବଂ ଅନ୍ତର୍ଜାତୀୟ ବିଶେଷଜ୍ଞମାନଙ୍କ ସହିତ ବ୍ୟାପକ ବିଚାରବିମର୍ଶ ପରେ ଚିଠା ବିଲକୁ ଚୂଡ଼ାନ୍ତ ରୂପ ଦିଆଯିବ । ବିବରଣୀ : –ବିଲରେ ଦେଶରେ କେତକ ନିର୍ଦ୍ଦିଷ୍ଟ ନଦୀବନ୍ଧର ଉଚିତ ଅନୁଧ୍ୟାନ, ନିରୀକ୍ଷଣ, ପରିଚାଳନା ଏବଂ ରକ୍ଷଣାବେକ୍ଷଣ ବ୍ୟବସ୍ଥା ରହିଛି, ଯାହାଦ୍ୱାରା ସେଗୁଡ଼ିକର ସୁରକ୍ଷିତ କାମକାର୍ଯ୍ୟ ସୁନିଶ୍ଚିତ କରାଯାଇପାରିବ । –ବିଲରେ ନଦୀବନ୍ଧ ସୁରକ୍ଷା ଉପରେ ଜାତୀୟ ସମିତି ଗଠନ କରିବାର ବ୍ୟବସ୍ଥା ରହିଛି । ଏହି ସମିତି ନଦୀବନ୍ଧ ସୁରକ୍ଷା ନୀତିକୁ ବିକଶିତ କରିବ ଏବଂ ଆବଶ୍ୟକ ନିୟମ ପ୍ରଣୟନ ପାଇଁ ସୁପାରିସ କରିବ । –ବିଲରେ ନିୟାମକ ସଂସ୍ଥା ରୂପରେ ଜାତୀୟ ନଦୀବନ୍ଧ ସୁରକ୍ଷା ପ୍ରାଧିକରଣ ଗଠନ କରାଯିବାର ପ୍ରସ୍ତାବ ରହିଛି । ଏହି ପ୍ରାଧିକରଣ ନୀତି, ନୀତି-ନିର୍ଦ୍ଦେଶ ଏବଂ ଦେଶରେ ନଦୀବନ୍ଧ ସୁରକ୍ଷା ଲାଗି ମାନଦଣ୍ଡଗୁଡ଼ିକୁ ଲାଗୁ କରିବ । –ବିଲରେ ରାଜ୍ୟ ସରକାରଙ୍କ ଦ୍ୱାରା ନଦୀବନ୍ଧ ସୁରକ୍ଷା ଉପରେ ରାଜ୍ୟ ସମିତି ଗଠନ କରିବାର ବ୍ୟବସ୍ଥା ରହିଛି । ଜାତୀୟ ନଦୀବନ୍ଧ ସୁରକ୍ଷା ପ୍ରାଧିକରଣ –ଏହି ପ୍ରାଧିକରଣ ନଦୀବନ୍ଧ ସୁରକ୍ଷା ସମ୍ବନ୍ଧୀୟ ଡାଟା ଏବଂ ବ୍ୟବହାରର ମାନକୀକରଣ ଲାଗି ରାଜ୍ୟ ନଦୀବନ୍ଧ ସୁରକ୍ଷା ସଂଗଠନ ଏବଂ ନଦୀବନ୍ଧ ମାଲିକମାନଙ୍କ ସହିତ ସମ୍ପର୍କ ସ୍ଥାପନ କରିବ । –ପ୍ରାଧିକରଣ ରାଜ୍ୟ ଏବଂ ରାଜ୍ୟ ନଦୀବନ୍ଧ ସୁରକ୍ଷା ସଂଗଠନକୁ ବୈଷୟିକ ଏବଂ ବ୍ୟବସ୍ଥାଗତ ସହାୟତା ଉପଲବ୍ଧ କରାଇବ । –ପ୍ରାଧିକରଣ ଦେଶର ସମସ୍ତ ନଦୀବନ୍ଧଗୁଡ଼ିକର ଜାତୀୟ ସ୍ତରରେ ଡାଟା ବେସ ଏବଂ ପ୍ରମୁଖ ବିଫଳତାର ରେକର୍ଡ ରଖିବ । –ପ୍ରାଧିକରଣ କୌଣସି ପ୍ରମୁଖ ନଦୀବନ୍ଧର ବିଫଳତାର କାରଣ ମଧ୍ୟ ଯାଞ୍ଚ କରିବ । –ପ୍ରାଧିକରଣ ନିୟମିତ ନିରୀକ୍ଷଣ ଲାଗି ଏବଂ ନଦୀବନ୍ଧର ବିସ୍ତୃତ ଯାଞ୍ଚ ଲାଗି ମାନଦଣ୍ଡ ନୀତି-ନିର୍ଦ୍ଦେଶ ଏବଂ ନିୟନ୍ତ୍ରଣ ସୂଚୀକୁ ପ୍ରକାଶିତ କରିବ ଏବଂ ଅଧୁନାତନ ରଖିବ । –ପ୍ରାଧିକରଣ ସେସବୁ ସଂଗଠନର ମାନ୍ୟତା କିମ୍ବା ପ୍ରତ୍ୟୟନର ରେକର୍ଡ ରଖିବ, ଯାହାର ଯାଞ୍ଚ, ନୂଆ ନଦୀବନ୍ଧର ଡିଜାଇନ ଏବଂ ନିର୍ମାଣର କାର୍ଯ୍ୟ ଅର୍ପଣ କରାଯାଇପାରିବ । –ପ୍ରାଧିକରଣ ଦୁଇଟି ରାଜ୍ୟର ରାଜ୍ୟ ନଦୀବନ୍ଧ ସୁରକ୍ଷା ସଂଗଠନଗୁଡ଼ିକ ମଧ୍ୟରେ କିମ୍ବା କୌଣସି ରାଜ୍ୟ ନଦୀବନ୍ଧ ସୁରକ୍ଷା ସଂଗଠନ ଏବଂ ସେହି ରାଜ୍ୟର ନଦୀବନ୍ଧର ମାଲିକମାନଙ୍କ ମଧ୍ୟରେ ବିବାଦର ଉଚିତ ସମାଧାନ କରିବ । –କେତେ ମାମଲାରେ ଯେପରିକି, ଗୋଟିଏ ରାଜ୍ୟର ନଦୀବନ୍ଧ ଅନ୍ୟ ରାଜ୍ୟର ନଦୀବନ୍ଧର ଭୂ-ଭାଗରେ ଆସୁଛି ତା’ହେଲେ ଜାତୀୟ ପ୍ରାଧିକରଣ ରାଜ୍ୟ ନଦୀବନ୍ଧ ସୁରକ୍ଷା ସଂଗଠନର ଭୂମିକାକୁ ତୁଲାଇବ ଏବଂ ଏହିପରି ଆନ୍ତଃରାଜ୍ୟ ବିବାଦର ସମ୍ଭାବ୍ୟ କାରଣକୁ ଦୂର କରିବ । ନଦୀବନ୍ଧ ସୁରକ୍ଷା ଉପରେ ରାଜ୍ୟ ସମିତି : ଏହି ସମିତି ରାଜ୍ୟରେ ନିର୍ଦ୍ଦାରିତ ସମସ୍ତ ନଦୀବନ୍ଧର ଉଚିତ ଅନୁଧ୍ୟାନ, ନିରୀକ୍ଷଣ, ପରିଚାଳନା ଏବଂ ରକ୍ଷଣାବେକ୍ଷଣ ସୁନିଶ୍ଚିତ କରିବ । ପ୍ରତ୍ୟେକ ରାଜ୍ୟରେ ରାଜ୍ୟ ନଦୀବନ୍ଧ ସୁରକ୍ଷା ସଂଗଠନ ପ୍ରତିଷ୍ଠା କରିବାର ବ୍ୟବସ୍ଥା ରହିଛି ନା ନାହିଁ ତାହା ମଧ୍ୟ ଏହି ସମିତି ସୁନିଶ୍ଚିତ କରିବ । ଏହି ସଂଗଠନ କ୍ଷେତ୍ର ନଦୀବନ୍ଧ ସୁରକ୍ଷାର ଅଧିକାରୀମାନଙ୍କ ଦ୍ୱାରା ପରିଚାଳିତ ହେବ । ଅଧିକାରୀମାନଙ୍କ ମଧ୍ୟରେ ପ୍ରାଥମିକ ଭାବେ ନଦୀବନ୍ଧ ଡିଜାଇନ, ହାଇଡ୍ରୋ ମେକାନିକାଲ ଇଞ୍ଜିନିୟରିଂ, ହାଇଡ୍ରୋଲୋଜି, ଭୂ-ବୈଷୟିକ ଯାଂଚ ଏବଂ ନଦୀବନ୍ଧ ଥଇଥାନ କ୍ଷେତ୍ରର ଅଧିକାରୀମାନେ ରହିବେ ।
ରିଚାର୍ଡସନ ଏଣ୍ଡ କୃଡାସ (1972) ଲିମିଟେଡ଼ର ସରକାରୀ ଋଣ ଅଂଶଧନରେ ପରିବର୍ତ୍ତନ ଏବଂ ସୁଧ ଛାଡକୁ କେବିନେଟ ମଞ୍ଜୁରି

ସରକାରୀ ଉଦ୍ୟୋଗ ରିଚାର୍ଡସନ ଏଣ୍ଡ କୃଡାସ (1972) ଲିମିଟେଡ (R&S)କୁ ବୋର୍ଡ ଅଫ ଇଣ୍ଡଷ୍ଟ୍ରିଆଲ ଏଣ୍ଡ ଫାଇନାନସିଆଲ ରିକନଷ୍ଟ୍ରାକସନ (BIFR)ର ପରିସରରୁ ବାହାରି ଆସିବାର ଭାରି ଉଦ୍ୟୋଗ ବିଭାଗର ପ୍ରସ୍ତାବ, ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କେବିନେଟ ବୈଠକରେ ଅନୁମୋଦନ ଲାଭ କରିଛି । ଏଥିପାଇଁ କେବିନେଟ କମ୍ପାନୀର ଏବଂ ଏହା ଉପରେ ଥିବା 424.81 କୋଟି ଟଙ୍କାର ସୁଧକୁ ଅଂଶଧନରେ ପରିବର୍ତ୍ତନ କରିବା ପ୍ରସ୍ତାବକୁ କେବିନେଟର ମଞ୍ଜୁରି ମିଳିଛି । କେବିନେଟ ଆହୁରି ମଧ୍ୟ କମ୍ପାନୀର ନାଗପୁର ଏବଂ ଚେନ୍ନାଇ ୟୁନିଟର ପୁଞ୍ଜି ପ୍ରତ୍ୟାହାର ଏବଂ ଏହାର ସଞ୍ଚାଳନ କାର୍ଯ୍ୟ ମୁମ୍ବାଇରୁ ସ୍ଥାନାନ୍ତରିକ କରିବା ପାଇଁ ମଧ୍ୟ ମଞ୍ଜୁରି ପ୍ରଦାନ କରିଛନ୍ତି । କମ୍ପାନୀର ମୁମ୍ବାଇସ୍ଥିତ ଜମିକୁ ଲିଜ ବଦଳରେ “Occupation Class-II”କୁ ପରିବର୍ତ୍ତନ କରାଯିବ ଯାହାଫଳରେ କମ୍ପାନୀ ସରକାରୀ ନିୟମାବଳୀ ଅନ୍ତର୍ଗତ ଏହି ଜମିର ସର୍ବୋତ୍ତମ ଉପଯୋଗ କରିପାରିବ ।